6.9.2022
SK
Úradný vestník Európskej únie
C 342/181 Štvrtok 17. februára 2022
regionálne napätie“; víta „komplexné a koordinované“ strategické preskúmanie misií EUNAVFOR ATALANTA, EUTM Somalia a EUCAP Somalia prostredníctvom ich predĺženia s cieľom zahrnúť všetky bezpečnostné aspekty;
Boj proti hybridným hrozbám
44. odsudzuje zlomyseľné činy spáchané proti členským štátom, ako sú hybridné útoky, ktoré využívajú migráciu; vyzýva Úniu a členské štáty, aby zlepšili svoje schopnosti identifikovať hybridné hrozby; trvá na tom, aby EÚ a členské štáty rázne a koordinovaným spôsobom reagovali na akúkoľvek novú škodlivú kybernetickú, nezákonnú a destabilizujúcu činnosť plným využitím nástrojov, ktoré má EÚ k dispozícii, a v koordinácii so svojimi partnermi; vyzýva členské štáty, aby zlepšili vnútroštátne spôsobilosti v oblasti kybernetickej obrany; vyzýva EÚ, aby pracovala na vytvorení právneho nástroja s cieľom reagovať na hybridné hrozby a vyvinula komplexnú kybernetickú kapacitu vrátane zabezpečenia sietí, komunikácie a výmeny informácií, vykonávania školení/cvičení aj prostredníctvom projektov PESCO a správnym využívaním súboru nástrojov kybernetickej diplomacie EÚ; vyzýva na urýchlenú revíziu politického rámca kybernetickej obrany s cieľom zvýšiť schopnosti Únie a jej členských štátov v oblasti prevencie, prisudzovania, odrádzania a reakcie a to posilnením ich schopnosti udržania stavu bezpečnosti, situačného povedomia, ich nástrojov a postupov; zdôrazňuje, že je potrebné, aby všetky inštitúcie EÚ a členské štáty EÚ spolupracovali na všetkých úrovniach s cieľom vybudovať stratégiu kybernetickej bezpečnosti, ktorej hlavným cieľom by malo byť ďalšie posilnenie odolnosti a rozvoj spoločných, lepších a spoľahlivejších vnútroštátnych civilných a vojenských spôsobilostí a spolupráce v oblasti kybernetickej obrany s cieľom reagovať na trvalé bezpečnostné výzvy; víta preto oznámenie zo správy o stave Únie z roku 2021 o vytvorení európskej politiky kybernetickej obrany; víta intenzívnejšiu spoluprácu medzi členskými štátmi v oblasti kybernetickej obrany v rámci PESCO vrátane tímov rýchlej kybernetickej reakcie; pripomína, že úspešné vykonávanie misií a operácií EÚ čoraz viac závisí od nepretržitého prístupu k bezpečnému kybernetickému priestoru, a preto si vyžaduje pevné a odolné kybernetické operačné spôsobilosti, ako aj primerané reakcie na útoky na vojenské zariadenia, misie a operácie; uznáva, že kybernetická obrana je do určitej miery účinnejšia, ak zahŕňa aj niektoré ofenzívne prostriedky a opatrenia za predpokladu, že ich použitie je v súlade s medzinárodným právom; preto vyjadruje znepokojenie nad závislosťou EÚ a jej členských štátov od zahraničných nástrojov na zaručenie ich kybernetickej bezpečnosti; zdôrazňuje, že je potrebné podporovať kultúru kybernetickej bezpečnosti v rámci európskych verejných a súkromných subjektov, a to aj prostredníctvom zavedenia špecializovaných kurzov a učebných osnov; berie na vedomie dôležitú odbornú prípravu, ktorú vykonala Európska akadémia bezpečnosti a obrany v oblasti kybernetickej obrany, a v tejto súvislosti víta zriadenie platformy pre vzdelávanie, odbornú prípravu, hodnotenie a cvičenia v kybernetickej oblasti (ETEE); zdôrazňuje, že Európska akadémia bezpečnosti a obrany by mala využívať štrukturálne finančné prostriedky Únie, aby mohla zvýšiť svoj prínos k podpore zručností EÚ v oblasti kybernetickej obrany, najmä vzhľadom na zvýšenú potrebu špičkových odborníkov na kybernetickú bezpečnosť; uznáva rastúci význam počítačových a automatizovaných spôsobilostí v oblasti spravodajských informácií; zdôrazňuje, že tieto spôsobilosti sú pre všetky členské štáty a inštitúcie EÚ hrozbou; naliehavo vyzýva všetky inštitúcie EÚ a členské štáty, aby pokračovali v zlepšovaní svojich kybernetických a automatizovaných technológií, a ďalej nabáda na spoluprácu v oblasti tohto technologického pokroku; odporúča, že by sa mali preskúmať možnosti podpory budovania kybernetických spôsobilostí našich partnerov, napríklad rozšírenie mandátu výcvikových misií EÚ spôsobom, aby zahŕňal aspekty kybernetickej obrany, alebo spustenie civilných kybernetických misií; víta uloženie sankcií voči ruským, čínskym a severokórejským páchateľom kybernetických útokov vrátane WannaCry, NotPetya a Operation Cloud Hopper;
45. vyzýva ESVČ, aby v súlade s akčným plánom pre európsku demokraciu vytvorila súbor nástrojov EÚ určený nielen na posilnenie odolnosti členských štátov a zainteresovaných strán voči dezinformáciám, ale aj na stanovenie povinných požiadaviek pre sociálne platformy a umožnenie občanom prijímať informované rozhodnutia, ako aj na zlepšenie schopnosti EÚ posilniť boj proti dezinformáciám a úmyselnému škodlivému správaniu s cieľom identifikovať ich atribúty, odrádzať od nich, bojovať proti nim a sankcionovať ich;
46. vzhľadom na vývoj tejto hrozby a potrebné prispôsobenie našich inštitúcií trvá na tom, aby sa v európskych inštitúciách vrátane Európskeho parlamentu zaviedli opatrenia na konsolidáciu jeho vnútorných kapacít; zdôrazňuje význam medziinštitucionálnej koordinácie, ktorú zaviedol tím reakcie na núdzové počítačové situácie pre inštitúcie, orgány a agentúry EÚ (CERT-EU); naliehavo vyzýva európske inštitúcie, najmä Komisiu, aby sprístupnili potrebné ľudské zdroje na posilnenie tímu CERT-EU; v tejto súvislosti naliehavo vyzýva PK/VP a/alebo členské štáty, aby zvýšili finančné a ľudské zdroje s cieľom posilniť schopnosť EÚ brániť sa proti kybernetickým útokom;
47. nabáda na posilnenie vzájomnej operačnej pomoci medzi členskými štátmi; zdôrazňuje význam vykonávania ďalších cvičení na základe scenárov krízového riadenia; naliehavo vyzýva členské štáty, aby po dokončení strategického kompasu dosiahli ambiciózne spoločné pochopenie článku 42 ods.
7 Zmluvy o EÚ a článku 222 ZFEÚ vrátane ich aktivácie v hypotetickom scenári kybernetického útoku; v tejto súvislosti zdôrazňuje, že podmienky na aktiváciu článku 42 ods.
7 Zmluvy o EÚ a spôsoby požadovanej pomoci neboli nikdy jasne vymedzené, a vyzýva na operatívnejšie vykonávanie tohto nástroja;